OBH 4600/1996.
Az állampolgári jogok országgyűlési biztosának jelentése
Ügyintéző: dr. Almási Eszter

Az eljárás megindítása:

A panaszos az állampolgári jogok országgyűlési biztosához intézett levelében, édesanyja nevében azt kifogásolta, hogy Abasár község Polgármesteri Hivatala nem tesz megfelelő intézkedéseket a környéken található disco működése miatt kialakult rossz közbiztonság megszüntetésére. 

A panasszal kapcsolatban, a Magyar Köztársaság Alkotmányában deklarált jogállamiság elvének érintettsége miatt vizsgálatot indítottam az Önkormányzat esetleges mulasztásának felderítésére. Az állampolgári jogok országgyűlési biztosáról szóló 1993. évi LIX. törvény 18.§ (2) bekezdése alapján, megkeresésemben kértem Abasár Község Polgármesterét, hogy nyújtson felvilágosítást az ügyben tett intézkedésekről és a jelenleg fennálló helyzetről.

A megállapított tényállás:

A polgármester tájékoztatása szerint a községben működő discoval kapcsolatban a korábbiakban több negatív jelzés érkezett a hivatal felé. A zárás utáni órákban a szórakozóhely környékén az onnan távozó fiatalok egy része magatartásával zavarta a lakosság nyugalmát. 

A községben működő disco szükségességének kérdése megosztja az abasári polgárokat. A tizenéves korosztály és szüleik igényt tartanak a szórakozóhely működésére, annál is inkább mivel a környéken ez az egyetlen ilyen jellegű létesítmény. 

A Polgármesteri Hivatal intézkedésének eredményeképpen a disco nyitvatartásának teljes  időtartama alatt, valamint a zárást követően a körzeti megbízott és a polgárőrség a helyszínen tartózkodik és fokozottan vigyázza a környék lakóinak nyugalmát.  

Az érintett szórakozóhely működésével okozott, a panaszban kifogásolt probléma, elsősorban olyan megoldást igényel amely képes a különböző érdekek szem előtt tartására.

Vonatkozó jogszabályok:

1949. évi XX. törvény A MAGYAR KÖZTÁRSASÁG ALKOTMÁNYA

	2. § (1) A Magyar Köztársaság független, demokratikus jogállam.

1990. évi LXV. törvény a helyi önkormányzatokról

	A települési önkormányzat feladata, hatásköre, szervei
	8. § (1) A települési önkormányzat feladata a helyi közszolgáltatások körében
	különösen: a településfejlesztés, a településrendezés, az épített és természeti
	környezet védelme, a lakásgazdálkodás, a vízrendezés és a csapadékvíz elvezetés,
	a csatornázás, a köztemető fenntartása, a helyi közutak és közterületek fenntartása,
	helyi tömegközlekedés, a köztisztaság és településtisztaság biztosítása;
	gondoskodás a helyi tűzvédelemről, közbiztonság helyi feladatairól; közreműködés a
	helyi energiaszolgáltatásban, a foglalkoztatás megoldásában; az óvodáról, az
	alapfokú nevelésről, oktatásról, az egészségügyi, a szociális ellátásról, valamint a
	gyermek és ifjúsági feladatokról való gondoskodás; a közösségi tér biztosítása;
	közművelődési, tudományos, művészeti tevékenység, sport támogatása; a nemzeti
	és etnikai kisebbségek jogai érvényesítésének a biztosítása; az egészséges életmód
	közösségi feltételeinek elősegítése.

A vizsgálat megállapításai:

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján Hivatalomhoz az fordulhat, akit valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem ért vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

A konkrét beadványban megfogalmazott panasszal kapcsolatban azt vizsgáltam, hogy a helyi önkormányzat polgármesteri hivatalának mulasztása okozott-e alkotmányos visszásságot, a jogállamiság egyik tartalmi elemével, a jogbiztonsággal kapcsolatban.

Megállapítom, hogy Abasár Község Polgármesteri Hivatala az 1990. évi LXV. törvényben foglalt kötelezettségének eleget tett azzal, hogy gondoskodott a szórakozóhely működésének kiemelt ellenőrzéséről. Ennek alapján részéről olyan mulasztást amely az érintett állampolgároknak alkotmányos jogaikkal összefüggésben sérelmet okozott volna megállapítani nem tudtam, így az állampolgári jogok országgyűlési biztosáról szóló 1993. évi LIX. törvény 20.§ (1) bekezdésében biztosított ajánlás tételre vonatkozó jogommal nem élek.

Kérem azonban az önkormányzat jegyzőjét és polgármesterét, hogy a jövőben is kísérjék figyelemmel a disco működését, és az abból eredő problémák megoldására a jövőben is tegyék meg a szükséges intézkedéseket.

Budapest, 1997. október 1.

Gönczöl Katalin